Okresná prokuratúra Nitra 
Damborského 1, 949 99 Nitra 1

Sp. zn. : 1 Pv 836/09/4403	Nitra, 22.8.2013
EEČ : 2-32-209-2013

U Z N E S E N I E

Trestná vec:	obvinená XXXXX a spol. 
Trestný čin:	sprenevera podľa § 248 odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	trvalé bydlisko: XXXXX, 
2.	XXXXX
	dátum narodenia: XXXXX
	trvalé bydlisko: XXXXX, 
po vzájomnej dohode dňa 25.05.2004 založili do záložne INA v XXXXX za sumu 1.550,- Sk (51,45,-Eur) mobilný telefón zn. Sony XXXXX+Cam, IMEI : 351207457596621, ktorý im dňa 18.03.2004 požičala matka XXXXX XXXXX a telefón jej mali vrátiť dňa 17.05.2004, pričom telefón jej nevrátili a povedali jej, že je pokazený a dali ho opraviť, čím jej spôsobili škodu vo výške 8.500,- Sk (282,15.- Eur), 

lebo je trestné stíhanie neprípustné podľa § 9 odsek 1 písmeno f.

Odôvodnenie:

Policajný orgán Okresného riaditeľstva Policajného zboru Úrad justičnej a kriminálnej polície v Nitre uznesením sp. zn. ORP-3011/2-OSV-NR-04  zo dňa 07.07.2004 podľa § 160 odsek 1 Trestného poriadku v znení zákona č. 141/1961 Zb. začal trestné stíhanie a následne uznesením rovnakej spisovej značky zo dňa 29.11.2004 podľa § 163 odsek 1 Trestného poriadku v znení zákona č. 141/1961 Zb. vzniesol obvinenie XXXXX a XXXXX za trestný čin sprenevery podľa § 248 odsek 1 Trestného zákona spolupáchateľstvom podľa § 9 odsek 2 Trestného zákona  v znení zákona č. 140/1961 Zb. na skutkovom základe uvedenom vo výroku tohto uznesenia a po vykonanom skrátenom vyšetrovaní predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno d) Trestného poriadku s poukazom na § 9 odsek 1 písmeno f) Trestného poriadku, pretože poškodená XXXXX nedala súhlas na trestné stíhanie XXXXX a XXXXX.
Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.
Podľa § 9 odsek 1 písmeno f) Trestného poriadku trestné stíhanie nemožno začať, a ak bolo už začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.
V zmysle ustanovenia § 211 odsek 1 Trestného poriadku trestné stíhanie pre trestný čin sprenevery podľa § 213 Trestného zákona (v čase spáchania skutku § 248 Trestného zákona č. 140/1961 Z.) proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, možno začať a už v začatom trestnom stíhaní pokračovať iba so súhlasom poškodeného. 
V zmysle ustanovenia § 130 odsek 1 Trestného poriadku právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. 
V zmysle ustanovenia § 130 odsek 2 Trestného poriadku svedok je oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu.   
Preskúmaním vyšetrovacieho spisu som z výpovede poškodenej XXXXX zo dňa 10.07.2013 č.l. 38-40 sp. zistila, že táto nedala súhlas na trestné stíhanie svojej dcéry XXXXX a jej manžela (resp. bývalého manžela) XXXXX.  
S poukazom na túto skutočnosť a citované zákonné ustanovenia som rozhodla tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka